**ZMLUVA O DIELO**

na zhotovenie stavby:

**„*Komplexná rekonštrukcia bytového domu na Ulici G. Goliana 3 v Trnave*“**

uzatvorená podľa § 536 a nasl. Obchodného zákonníka

**Čl. I.**

**ZMLUVNÉ STRANY**

**1. Objednávateľ :MESTO TRNAVA**

 **Hlavná č. 1**

 **917 71 Trnava**

zastúpený :JUDr. Peter Bročka, LL.M. – primátor mesta

Osoby oprávnené na jednanie vo veciach

a) zmluvných :JUDr. Peter Bročka, LL.M.

b) technických :Ing. Dušan Béreš

c) vykonávať technický dozor investora :Ing. Zuzana Kyselicová

d) kontrolovať zhotovenie diela

 v priebehu realizácie : podľa odseku a, b, c

e) prevziať dielo : podľa odseku b, c

f) rozhodovať o zmenách a prácach naviac,

 ktoré majú za následok zvýšenie

 dohodnutej ceny : podľa odseku a + b

Bankové spojenie : VÚB Trnava

číslo účtu : SK59 0200 0000 0000 2692 5212

IČO : 00 313 114

DIČ : 2021175728

číslo telefónu : 033/3236132, 134

e-mail : dusan.beres@trnava.sk

Fax : 033/3236400

(ďalej len „objednávateľ“)

**2. Zhotoviteľ :**

Zastúpený :

Osoby oprávnené na jednanie vo veciach

a) zmluvných :

b) technických :

c) stavbyvedúci :

Bankové spojenie :

číslo účtu :

IČO :

DIČ :

číslo telefónu :

e-mail :

(ďalej len „zhotoviteľ“ a spolu s „objednávateľom“ ďalej len „zmluvné strany“)

sa na základe výsledku verejného obstarávania s názvom „***Komplexná rekonštrukcia bytového domu na Ulici G. Goliana 3 v Trnave***“ v zmysle ustanovení zákona č. 343/2015 Z. z. o verejnom obstarávaní v platnom znení úplného a vzájomného konsenzu o všetkých nižšie uvedených ustanoveniach, dohodli na uzatvorení tejto zmluvy.

**Čl. II.**

**PREDMET ZMLUVY**

2.1. Predmetom tejto zmluvy je realizácia stavebných prác: „***Komplexná rekonštrukcia bytového domu na Ulici G. Goliana 3 v Trnave***“(ďalej len „dielo“).

2.2. Zhotoviteľ sa zaväzuje zhotoviť pre objednávateľa dielo v súlade s ustanoveniami a požiadavkami objednávateľa uvedenými vo Výzve na predloženie cenovej ponuky zo dňa 31. januára 2018 a riadne a  včas zhotovené dielo odovzdať objednávateľovi.

2.3. Objednávateľ sa zaväzuje dielo zhotovené v súlade s touto zmluvou prevziať a zaplatiť dohodnutú cenu podľa platobných podmienok dohodnutých v tejto zmluve o dielo (ďalej len „zmluva“ alebo).

2.4. Rozsah zákazky bude realizovaný podľa projektovej dokumentácie, ktorú vypracovala spoločnosť **AVING s.r.o. Tolstého 9, 811 06 Bratislava** a požiadaviek objednávateľa uvedených vo Výzve na predloženie cenovej ponuky zo dňa 31. januára 2018 a riadne a  včas zhotovené dielo odovzdať objednávateľovi.

Práce, ktoré sú súčasťou tejto zmluvy a požiadaviek verejného obstarávateľa, musia byť realizované v súlade so špecifickými podmienkami zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Na bezpečnosť a ochranu zdravia pri práci sa vzťahujú špecifické ustanovenia zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, ďalej je nutné sa riadiť nariadením vlády SR č. 392/2006 Z. z. o minimálnych bezpečnostných a zdravotných požiadavkách pri používaní pracovných prostriedkov a nariadením vlády SR č. 396/2006 Z. z. o minimálnych bezpečnostných a zdravotných požiadavkách na stavenisko. Nutné je dodržať i vyhlášku Ministerstva životného prostredia SR č. 453/2000 Z. z., č. 532/2002 Z. z. a ustanovenia zákona č. 254/1998 Z. z. o verejných prácach v znení neskorších predpisov.

2.5. Zhotoviteľ potvrdzuje, že sa v plnom rozsahu zoznámil s rozsahom a povahou diela, že sú mu známe technické a kvalitatívne podmienky k realizácii diela, a že disponuje takými kapacitami a odbornými znalosťami, ktoré sú k zhotoveniu diela potrebné.

2.6. V prípade nepredvídateľných okolností, týkajúcich sa prác navyše, bude objednávateľ postupovať v zmysle ustanovení § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a zároveň tak, aby to nebolo v rozpore s bodom 2.7. tejto zmluvy.

2.7. Objednávateľ je povinný predložiť na odsúhlasenie Ministerstvu dopravy a výstavby SR zmenu stavby, ktorou by došlo k zmene projektového riešenia a/alebo k zmene stavby vyžadujúcej si zmenu stavby pred dokončením vydanú stavebným úradom. Návrh na odsúhlasenie takejto zmeny stavby spolu s dokumentáciou, ktorá sa týka zmeny stavby spolu s posúdeniami a súhlasmi dotknutých osôb predloží Ministerstvu dopravy a výstavby SR prostredníctvom Okresného úradu v Trnave. Ministerstvo dopravy a výstavby SR pritom neodsúhlasí zmeny, ktorými by došlo k zmenám podmienok, na základe ktorých prizná dotáciu. Prípadné zmeny materiálov alebo technických riešení, ktorými nedôjde k podstatnej zmene projektového riešenia na návrh objednávateľa odsúhlasuje Okresný úrad v Trnave, pričom súčasťou návrhu musí byť aj súhlasné stanovisko spracovateľa projektu stavby. Takto odsúhlasená zmena však nesmie zvýšiť oprávnené náklady stavby, zmeniť podlahovú plochu bytov, zhoršiť technické parametre stavby a jednotlivých konštrukčných prvkov.

2.8. Podkladom pre uzavretie Zmluvy o dielo sú:

1. výzva na predkladanie ponúk 1697 - WYP
2. súťažné podklady zo dňa 25. januára 2018
3. ostatné podklady uvedené v článku IV., bod 4.6.

**Čl. III.**

**KVALITA PREDMETU DIELA**

3.1. Dielo musí byť zhotovené v zmysle čl. II., nesmie mať žiadne vady a nedostatky brániace jeho riadnemu užívaniu.

3.2. Zhotoviteľ sa zaväzuje odovzdať dielo v celku, ak sa v priebehu zhotovovania diela zmluvné strany nedohodnú na odovzdaní a prevzatí inak.

3.3. Zhotoviteľ realizujúci zmluvne dohodnuté práce je povinný dokladovať kvalitu vykonaných prác od začiatku po ukončenie diela dokumentmi:

a) správou o vykonaní prác s prípadným opisom vykonaných zmien a odchýlok od dokumentácie overenej v stavebnom konaní,

b) predložením potvrdeného porealizačného projektu so zakreslením zmien a odchýlok od projektovej dokumentácie, -t.j. projekt skutočného vyhotovenia,

c) zápismi, protokolmi a osvedčeniami o vykonaných skúškach použitých materiálov a technológií (overovacie kontrolné skúšky, revízne skúšky, protokoly, správy o kvalite konštrukcií a zabudovaných materiáloch, skúšky predpísané projektovou dokumentáciou a i.).)

d) kópiami zo stavebného denníka,

e) vyplneným skúšobným a kontrolným plánom, potvrdeným zhotoviteľom, podľa § 13. zákona č. 254/1998 Z. z. o verejných prácach v znení neskorších predpisov, s potvrdením o vykonaných skúškach a kontrolách,

f) dokladmi o preukázaní zhody, atestami, certifikátmi použitých výrobkov a tovarov na zhotovenom diele,

g) potvrdením správcu skládky o prijatí stavebných odpadov, stavebnej sute, prebytočnej zeminy a TKO vo fakturovanom množstve,

h) potvrdením o odstránení vád a nedorobkov (v prípade ak boli zistené),

i) preberacím protokolom o odovzdaní a prevzatí ukončenej verejnej práce,

j) plánom užívania verejnej práce podľa § 14. zákona č. 254/1998 Z. z. o verejných prácach v znení neskorších predpisov, v ktorom musia byť obsiahnuté aj pravidlá technických prehliadok formou harmonogramu s uvedením štandardných kontrolných úkonov, v ktorom mieste stavby sa majú vykonať, kým a kedy. Plán technických prehliadok musí byť zostavený tak, aby všetky časti stavby, na ktoré sa vzťahuje záruka, boli prekontrolované 3 mesiace pred uplynutím záručnej doby.

k) manuálom užívania stavby,

l) fotodokumentáciou priebehu prác na CD.

**V opačnom prípade má dielo vady**.

**Čl. IV.**

**CENA DIELA**

4.1. Cena diela je stanovená vzájomnou dohodou zmluvných strán a podľa zákona č. 18/1996 Z. z. o cenách v znení neskorších predpisov vo výške: eur s DPH, slovom ....... eur s DPH

4.1.1. Objednávateľ náklady na realizáciu diela bude uhrádzať v zmysle zákona č. 261/2011 Z. z. Zákon o poskytovaní dotácií na obstaranie náhradných nájomných bytov z dotácie na základe zmluvy o poskytnutí dotácie, ktorá bude uzatvorená medzi objednávateľom a Ministerstvom dopravy a výstavby SR a z vlastných zdrojov.

4.1.2. Cena diela:

|  |  |  |  |
| --- | --- | --- | --- |
| **objekt** | **bez DPH****v eur** | **DPH****v eur** | **celkom s DPH****v eur** |
| **Sondy** |  |  |  |
| **Spoločné priestory** |  |  |  |
| stavebná časť |  |  |  |
| zdravotechnika, vykurovanie, vzduchotechnika |  |  |  |
| elektroinštalácia |  |  |  |
| výťahy |  |  |  |
| **Byty** |  |  |  |
| stavebná časť |  |  |  |
| zdravotechnika, vykurovanie, vzduchotechnika |  |  |  |
| elektroinštalácia |  |  |  |
| **Spolu** |  |  |  |

4.2. Podrobná špecifikácia ceny diela s vymedzením kvalitatívnych a dodacích podmienok je uvedená v prílohe č. 1 tejto zmluvy - ponukový rozpočet.

4.3. Cena diela, dohodnutá oboma zmluvnými stranami, zahŕňa všetky vykázané a ocenené práce a dodávky, náklady za odborné posudky, revízie, vyjadrenia, skúšky a ďalšie súvisiace práce a činnosti, ktoré budú potrebné pri realizácii diela, na odovzdanie a prevzatie diela (napr. preberacie protokoly a i.), alebo k jeho odovzdaniu do užívania.

4.4. Cena dohodnutá v bode 4.1. tohto článku zohľadňuje práce a dodávky potrebné na dodržanie zmluvne dohodnutých kvalitatívnych, dodacích a platobných podmienok podľa tejto zmluvy a súťažných podkladov, a to najmä:

a) splnenie technicko-kvalitatívnych parametrov uvedených v:

- technických normách a predpisoch, platných na území Slovenskej republiky,

- normách a technických podmienkach, uvedených v projekte pre stavebné povolenie a realizáciu,

b) splnenie podmienok realizácie diela:

- zhotovenie prípadného podrobnejšieho projektu (ak je pri realizácii diela potrebný),

- vykonanie kontrolných a preukazných skúšok materiálov, prvkov, strojov, zariadení a konštrukcií,

- úhrada spotrebovaných energií počas realizácie diela,

- úhrada vodného a stočného v priebehu výstavby,

- náklady na vyloženie, skladovanie materiálov;

- náklady na osadenie informačných tabúl po dobu odo dňa prevzatia staveniska v súlade so zmluvou až do dokončenia diela a jej následnú likvidáciu. Informačná tabuľa bude obsahovať text s názvom stavby, obchodné meno objednávateľa, meno projektanta, obchodné meno zhotoviteľa, termíny začatia a dokončenia diela, meno zodpovedného stavbyvedúceho ako aj prípadné ďalšie informácie požadované všeobecne záväznými právnymi predpismi;

- náklady na odvoz a poplatky za uloženie prebytočného výkopu, stavebného odpadu a stavebnej sute, preukázané dokladmi o odvoze a likvidácii stavebnej sute,

- náklady na odvoz prebytočného materiálu,

- všetky mzdové a vedľajšie mzdové náklady zhotoviteľa a jeho subdodávateľov, náklady na pracovníkov, dane, odvody, náklady na nadčasy, odmeny, cestovné a iné vedľajšie výdavky výlučne na strane zhotoviteľa a jeho subdodávateľov,

- náklady na všetky bezpečnostné opatrenia do doby prevzatia dokončeného diela objednávateľom, náklady na zabezpečenie dokladovej časti ku kolaudácii stavby v troch vyhotoveniach v slovenskom jazyku, a to konkrétne v prípade zmien diela projekty skutočného vyhotovenia, ďalej certifikáty, doklady o odvoze a likvidácii stavebnej sute, revízne správy, záručné listy v kópii, doklady o vykonaní tlakových a skúšok tesnosti, návody na obsluhu a údržbu technologických zariadení, návody na údržbu a použitie výplňových konštrukcií, doklady a certifikáty na akúkoľvek časť diela, pokiaľ sa takéto doklady v súlade so všeobecne záväznými právnymi predpismi alebo technickými normami a stavebným konaním vyžadujú;

- náklady spojené s poskytnutím záruky na realizované dielo, v dôsledku porušenia povinnosti zhotoviteľom;

- náklady na zariadenie staveniska, stráženie a na vypratanie staveniska, náklady na geodetické vytýčenie pre účely vytyčovania realizácie diela a porealizačné geodetické zameranie diela a vyhotovenie geometrického plánu;

- náklady spojené s dovozom materiálov a výrobkov zo zahraničia, (vrátane colných a iných poplatkov), dopravných nákladov, certifikácie výrobkov a materiálov;

- náklady na vykonanie všetkých skúšok potrebných k realizácií, prevádzke a odovzdaniu diela;

- náklady súvisiace s bezpečnosťou a ochranou zdravia pri práci počas výstavby,

- náklady na zaistenie bezpečnosti technických zariadení počas výstavby,

- náklady vynaložené na požiarnu ochranu v priebehu výstavby,

- náklady na poistenie diela,

- náklady na colné a dovozné poplatky,

- náklady na vlastnú vodorovnú a zvislú dopravu,

- náklady na zabezpečenie vykonávania stavebných prác v neobvyklých podmienkach a v nepriaznivom počasí,

- náklady na vypracovanie POV, náklady na zariadenie staveniska, na stráženie, náklady na práce, dodávky a činnosti týkajúce sa POV,

- náklady súvisiace s užívaním verejných plôch a s osobitným užívaním verejných komunikácií,

- náklady na udržiavanie čistoty a poriadku na stavenisku a v jeho bezprostrednom okolí,

- náklady na spracovanie kontrolného a skúšobného plánu, plánu užívania verejnej práce, na vypracovanie podrobnejšieho realizačného projektu, projektu skutočného vyhotovenia,

- náklady na zabezpečenie koordinátora dokumentácie, koordinátora bezpečnosti práce, na vypracovanie plánu bezpečnosti a ochrany zdravia pri práci v zmysle nariadenia vlády SR č. 396/2006 o minimálnych bezpečnostných a zdravotných požiadavkách na stavenisko.

- akékoľvek iné náklady, ktoré vzniknú zhotoviteľovi pri realizácii diela podľa tejto zmluvy.

4.5. Zhotoviteľ sa nemôže dovolávať a uplatňovať nároky na zvýšenie ceny diela v prípadoch:

1. vlastných chýb,
2. nepochopenia súťažných podkladov a projektovej dokumentácie,
3. nedostatkov riadenia a koordinácie činností pri príprave a realizácii diela,
4. zvýšenia cien dodávok a prác pre stavbu.

4.6. Ako podklady pre ocenenie diela, z ktorých vyplýva kvalitatívny, kvantitatívny, konštrukčný, materiálový rozsah prác a charakteristické špecifikácie dodávok, boli predložené:

* súťažné podklady,
* komplexná projektová dokumentácia,
* výkaz výmer podľa projektovej dokumentácie predmetu zákazky na obstaranie diela a charakteru stavebných činností,
* stavebné povolenie č. OSaŽP/33790 – 71973/2017/Ká
* vyjadrenia dotknutých štátnych orgánov a správcov sietí.

4.7. Bez písomného súhlasu projektanta a objednávateľa nemôžu byť na realizáciu diela použité iné materiály a zariadenia, alebo vykonané zmeny oproti projektovej dokumentácii. Zhotoviteľ zodpovedá za to, že pri realizácii diela nepoužije materiál, o ktorom je v čase jeho zabudovania do stavby známe, že je škodlivý, resp. je po záručnej dobe, alebo vykazuje iné vady a nedostatky. Zámenu materiálov a výrobkov musí potvrdiť projektant a za objednávateľa osoby uvedené v čl. I., bode 1, písm. b) tejto zmluvy, a to písomne zápisom do stavebného denníka.

4.8. Objednávateľ je oprávnený pred realizáciou diela požadovať prípadnú zámenu materiálov v porovnaní s projektovou dokumentáciou po písomnom odsúhlasení spracovateľom projektovej dokumentácie.

4.9. Objednávateľ je vo výnimočných prípadoch oprávnený i v priebehu realizácie požadovať zámeny materiálu. Zhotoviteľ nie je povinný na tieto zmeny pristúpiť. Požiadavky na zámenu materiálu, odsúhlasené spracovateľom projektovej dokumentácie, musia byť vykonané písomnou formou. Všetky skutočnosti musia písomne odsúhlasiť osoby uvedené v čl. I., bode 1.1, písm. b) a c) tejto zmluvy.

**Čl. V.**

**ČAS PLNENIA**

5.1. Zhotoviteľ sa zaväzuje zhotoviť dielo„***Komplexná rekonštrukcia bytového domu na Ulici G. Goliana 3 v Trnave***“**,** v súlade s harmonogramom výstavby, ktorý tvorí prílohu č. 2 tejto zmluvy.

 Lehota výstavby:

 **začatie stavby :** do 8 pracovných dní po doručení písomného oznámenia o podpise zmluvy o poskytnutí dotácie medzi objednávateľom a Ministerstvom dopravy a výstavby SR

 **ukončenie:** do 12 mesiacov od protokolárneho odovzdania staveniska

5.2. Zhotoviteľ je povinný bez meškania písomne informovať objednávateľa o vzniku akejkoľvek skutočnosti, ktorá bráni alebo sťažuje realizáciu diela a ktorej dôsledkom je omeškanie s plnením harmonogramu alebo predĺženie času plnenia podľa bodu 5.1. tohto článku.

5.3. V prípade, že zhotoviteľ bude v omeškaní s plnením pracovných postupov podľa harmonogramu z dôvodov na jeho strane o viac ako 5 pracovných dní, alebo ak zhotoviteľ nedodržiava harmonogram a zároveň neinformuje objednávateľa podľa bodu 5.2. tohto článku, považuje sa toto omeškanie alebo nesplnenie povinnosti zhotoviteľa za podstatné porušenie tejto zmluvy.

5.4. Dodržanie termínu podľa bodu 5.1. tohto článku je podmienené riadnym a včasným spolupôsobením objednávateľa dohodnutým v tejto zmluve. V prípade, že z dôvodu neposkytnutia spolupôsobenia objednávateľa podľa predchádzajúcej vety došlo k prerušeniu vykonávania diela, lehota na zhotovenie diela sa predlžuje o dobu prerušenia vykonávania diela. Dobu prerušenia potvrdí zástupca objednávateľa uvedený v čl. I., bode 1.1, písm. b) tejto zmluvy zápisom v stavebnom denníku.

5.5. V prípade, že zhotoviteľ mešká so zhotovením diela podľa bodu 5.1. tohto článku, objednávateľ určí zhotoviteľovi (zápisom do stavebného denníka) primeraný dodatočný čas plnenia zmluvy a po prípadnom bezvýslednom uplynutí tejto lehoty uplatní sankcie podľa čl. X tejto zmluvy alebo a odstúpi od zmluvy.

**Čl. VI.**

**PLATOBNÉ PODMIENKY**

6.1. Cenu za zhotovenie diela zaplatí **poskytovateľ dotácie, resp. objednávateľ** na základe faktúr, ktoré zhotoviteľ doručí objednávateľovi v troch vyhotoveniach a ktoré musia spĺňať všetky náležitosti daňového dokladu. Na faktúre musí zhotoviteľ uvádzať aj názov zákazky.

6.2. Zhotoviteľ mesačne zostaví súpis vykonaných prác a dodávok (zvlášť súpis prác k faktúre za práce realizované v bytoch na ktoré bude poskytnutá dotácia a zvlášť k faktúre na ostatné práce), ktoré ocení podľa položiek uvedených v ponukovom rozpočte, podľa prílohy č.1. K súpisu vykonaných prác a dodávok sa vyjadrí do päť pracovných dní technický dozor objednávateľa. Ak má súpis vady, vráti ho zhotoviteľovi na prepracovanie. Na základe potvrdeného mesačného súpisu technickým dozorom objednávateľa, môže zhotoviteľ vystaviť mesačnú čiastkovú faktúru.

6.3. Zhotoviteľ má právo na zaplatenie prác a dodávok v mesačnej čiastkovej fakturácií so splatnosťou 30 dní od doručenia faktúry v prípade, že faktúra nemá vecné a formálne nedostatky. V prípade, že faktúra má vecné a formálne nedostatky, respektíve nespĺňa náležitosti daňového dokladu, objednávateľ ju vráti na doplnenie. V takomto prípade sa preruší plynutie lehoty splatnosti a nová lehota splatnosti začne plynúť dňom nasledujúcim po dni doručenia opravenej faktúry objednávateľovi.

6.4. Zhotoviteľ sa zaväzuje, že bude svoje práce vyúčtovávať overiteľným spôsobom, mesačné faktúry budú zostavené prehľadne na základe súpisov vykonaných prác, písomne potvrdených technickým dozorom objednávateľa. Objednávateľ si vyhradzuje právo uhradiť iba skutočne zrealizované a písomne odsúhlasené stavebné práce, výkony a dodávky.

6.5. Predmet zmluvy bude financovaný:

* z dotácie podľa § 3, ods. 1, písm. c) zákona č. 261/2011 Z. z. Zákon o poskytovaní dotácií na obstaranie náhradných nájomných bytov,
* z vlastných zdrojov objednávateľa,

Preddavky nebudú poskytnuté.

6.5.1. Objednávateľ, pri financovaní z vlastných zdrojov, si uplatňuje inštitút zádržného, ktoré tvorí 10% z ceny diela bez DPH a bude uhradené zhotoviteľovi po odovzdaní stavebného diela bez vád a nedorobkov, resp. po odstránení všetkých prípadných vád a nedorobkov. Zádržné bude vyplatené v lehote splatnosti do 30 dní plynúcej odo dňa podpisu protokolu o odovzdaní a prevzatí diela, respektíve protokolu o odstránení vád a nedorobkov na základe doručenia písomnej žiadosti zhotoviteľa (listom, e-mailom) objednávateľovi.

6.5.2. Zhotoviteľovi, pri financovaní z dotácie, bude uhradené max. 95 % zo zmluvnej ceny diela. Ostatných 5 % bude uhradené po ich uvoľnení Ministerstvom dopravy a výstavby SR. Ministerstvo dopravy a výstavby SR povolí uvoľnenie zadržanej sumy po predložení právoplatného kolaudačného rozhodnutia k stavbe. Objednávateľ uhradí finančné prostriedky len za skutočne zrealizované práce.

6.6. Objednávateľ bude uhrádzať zhotoviteľovi postupne cenu diela čiastkovými (mesačnými) faktúrami a konečnou faktúrou. Objednávateľ zaplatí zhotoviteľovi vyúčtovanie dohodnutej ceny diela na základe zhotoviteľom vystavenej faktúry a to do 30 dní od jej doručenia objednávateľovi.

6.7. Zhotoviteľ má právo vystaviť konečnú faktúru, ktorá bude mať náležitosti daňového dokladu po odovzdaní diela a jeho prevzatí objednávateľom bez vád a nedorobkov.

6.8. Ak čiastková alebo konečná faktúra nebude obsahovať náležitosti určené všeobecne záväzným právnym predpisom alebo dohodnuté touto zmluvou, má objednávateľ právo vrátiť ju do termínu splatnosti (do 30 dní od jej doručenia) zhotoviteľovi na prepracovanie. Oprávneným vrátením faktúry prestáva platiť pôvodná lehota splatnosti. Nová lehota splatnosti začína plynúť odo dňa doručenia opravenej faktúry objednávateľovi.

6.9. Objednávateľ si vyhradzuje právo:

6.9.1. - odúčtovať všetky zmluvné pokuty, ktoré zhotoviteľovi vzniknú prípadným nedodržaním zmluvných podmienok tejto Zmluvy

6.9.2. - znížiť úhradu konečnej faktúry o zádržné za dodržania podmienok uvedených v bode 6.5.1., resp. 6.5.2. tejto zmluvy.

6.10. Faktúry budú predkladané v troch vyhotoveniach vrátane príloh. Jednotlivé čiastkové faktúry a konečná faktúra budú obsahovať tieto údaje:

a) označenie diela,

b) číslo zmluvy,

c) číslo faktúry a označenie druhu faktúry podľa čl. 6.1,

d) ustanovenie zmluvy, ktoré oprávňuje fakturovať,

e) deň zdaniteľného plnenia,

f) deň vystavenia faktúry, deň odoslania a deň splatnosti faktúry,

g) označenie peňažného ústavu a číslo účtu, na ktorý sa má platiť,

h) fakturovaná základná čiastka bez DPH, čiastka DPH v percentách a v € a celková fakturovaná suma,

i) rozpis už fakturovaných čiastok,

j) meno osoby, ktorá faktúru vystavila,

k) pečiatka a podpis oprávnenej osoby,

l) prílohou k faktúram bude potvrdený súpis vykonaných prác technickým dozorom objednávateľa

6.11. Adresa objednávateľa pre doručenie faktúr:

 Mesto Trnava

 Hlavná ulica 1

 917 71 Trnava

**Čl. VII.**

**PODMIENKY ZHOTOVENIA DIELA**

**7.1. Odovzdanie staveniska**

* + 1. Objednávateľ odovzdá protokolárne zhotoviteľovi stavenisko s príslušným stavebným povolením najneskôr do 8 pracovných dní po doručení písomného oznámenia objednávateľa, že podal žiadosť o poskytnutie dotácie na Ministerstvom dopravy a výstavby SR. Doručenie písomného oznámenia môže byť i prostredníctvom mailovej komunikácie. Túto skutočnosť zaznamenajú zmluvné strany zápisom v stavebnom denníku a osobitným protokolom. Pri odovzdávaní staveniska objednávateľ zároveň zhotoviteľovi odovzdá i presné umiestnenie čísla a počet bytov, ktoré budú financované z dotácie na obstaranie náhradných bytov.

7.1.2. Zhotoviteľ si zabezpečí odberové miesta energií u správcov sietí, resp. použije mobilné zdroje energií. Náklady za energie znáša zhotoviteľ na základe individuálnych odberných zmlúv so správcom médií (vrátane podružného merania).

7.1.3. Bezdôvodné odmietnutie prevzatia staveniska zhotoviteľom sa považuje za podstatné porušenie tejto zmluvy.

7.1.4. Skutočnosti podľa predchádzajúcich bodov tohto článku budú zaznamenané do stavebného denníka, ktorého vedenie je zhotoviteľ povinný začať dňom odovzdania a prevzatia staveniska.

7.1.5. Ak budú prácami dotknuté inžinierske siete, v prípade činností v blízkosti jestvujúcich inžinierskych sietí je potrebné riadiť sa vyjadreniami dotknutých správcov sietí.

* 1. **Povinnosti a spolupôsobenie objednávateľa**
		1. Odovzdá zhotoviteľovi 2 vyhotovenia projektovej dokumentácie (v tlačenej forme), ktoré sú identické s projektovou dokumentáciou predloženou vo verejnom obstarávaní a všetky potrebné rozhodnutia príslušných orgánov potrebné na zhotovenie diela.
		2. Objednávateľ zvoláva a riadi najmenej každé 2 týždne kontrolný deň stavby, z ktorého za účasti poverených zástupcov objednávateľa, projektanta, zhotoviteľa a prípadných zástupcov Okresného úradu v Trnave a Ministerstva dopravy a výstavby SR technický dozor objednávateľa vyhotoví záznam, ktorý doručí všetkým účastníkom.

7.2.3. Je povinný sledovať prostredníctvom svojho technického dozoru obsah stavebného denníka a k zápisom v ňom uvedeným sa vyjadriť do troch pracovných dní, inak sa má za to, že s obsahom zápisu súhlasí. Zhotoviteľ je povinný oboznámiť zástupcu objednávateľa (technického dozoru stavby) o vykonaní záznamu v stavebnom denníku.

7.2.4. Objednávateľ uvedený v čl. I, bod 1 a), b) a c) je oprávnený kontrolovať dielo v každom stupni jeho zhotovovania, dodávateľský systém i dodržiavanie všeobecných pravidiel bezpečnosti práce. Ak pri kontrole zistí, že zhotoviteľ porušuje svoje povinnosti má právo žiadať, aby zhotoviteľ odstránil vady vzniknuté vadným zhotovovaním diela a ďalej ho zhotovoval riadne. V prípade, že zhotoviteľ v primeranej dobe, dohodnutej v stavebnom denníku nevyhovie týmto požiadavkám objednávateľa, považuje sa to za podstatné porušenie zmluvy.

7.2.5. Je oprávnený kontrolovať priebeh stavebných prác, dodávateľský systém i dodržiavanie všeobecných pravidiel bezpečnosti práce. Ak objednávateľ zistí neoprávnených dodávateľov na stavbe, neuvedených v zmluve o dielo, bude toto považované za podstatné porušenie zmluvy.

**7.3. Povinnosti zhotoviteľa**

7.3.1. Je povinný viesť stavebný denník prostredníctvom stavbyvedúceho (meno priezvisko, číslo oprávnenia), do ktorého bude zapisovať všetky skutočnosti rozhodujúce pre zhotovenie diela, v zmysle vyhlášky č. 453/2000 Z. z. vydanej Ministerstvom životného prostredia SR najmenej však v rozsahu ustanovenom v zákone č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov predkladať stavebný denník technickému dozorovi objednávateľa denne. Zároveň je povinný viesť v stavebnom denníku podrobný popis výkonov. Zhotoviteľ je povinný na viditeľné miesto pri vstupe na stavenisko zabezpečiť osadenie orientačnej tabule s identifikačnými údajmi o stavbe v zmysle zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a osadenie dočasnej tabule (resp. bilboardu).

7.3.2. Je povinný dodržiavať pokyny dané mu objednávateľom počas zhotovovania diela a týkajúce sa diela.

7.3.3. Je povinný sledovať obsah stavebného denníka a k zápisom v ňom uvedených sa vyjadriť do troch pracovných dní, inak sa má za to, že s obsahom zápisu súhlasí.

7.3.4. Je povinný mať riadne vypísaný stavebný denník v zmysle § 46d zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, v opačnom prípade to bude považované za podstatné porušenie zmluvy.

7.3.5. Ak pri zhotovovaní diela dôjde k zakrytiu dovtedy vykonaných prác alebo častí diela, je zhotoviteľ povinný písomne vyzvať objednávateľa na kontrolu realizovaného diela v stavebnom denníku. Z dôvodu operatívnosti zhotoviteľ v zápise oznámi min. jeden pracovný deň vopred predpokladanú hodinu a deň kontroly zakrývaných prác, resp. častí diela.

7.3.6. Je v súlade s § 551 zákona č. 513/1991 Zb. Obchodný zákonník v znení neskorších predpisov povinný bez zbytočného odkladu upozorniť na nevhodnú povahu alebo vady vecí, podkladov, alebo pokynov týkajúcich sa diela, ktoré mu dal objednávateľ počas zhotovovania diela, ak zhotoviteľ mohol túto nevhodnosť zistiť pri vynaložení odbornej starostlivosti.

7.3.7. Má právo na náhradu nákladov, ktoré mu vzniknú v súvislosti s prerušením zhotovovania diela pre nevhodnosť objednávateľových pokynov alebo v súvislosti s použitím nevhodných vecí objednávateľa až do času, keď takúto nevhodnosť mohol zistiť.

7.3.8. Ak zistí skryté prekážky na mieste, kde má dielo zhotoviť a ktoré mu bránia zhotoviť dielo riadne, je povinný ihneď takéto prekážky oznámiť objednávateľovi a projektantovi, a ak sa nedajú odstrániť, navrhnúť objednávateľovi zmenu diela.

7.3.9. Je povinný zabezpečiť dielo proti krádeži a poškodeniu. zhotoviteľ znáša nebezpečenstvo škody na zhotovovanom diele až do času písomného odovzdania a prevzatia diela objednávateľovi. Zhotoviteľ na vlastné náklady zabezpečí čistotu komunikácie po výjazde vozidiel zo stavby. V prípade znečistenia priľahlých miestnych komunikácií pri uskutočňovaní stavebných prác zhotoviteľ zabezpečí ich pravidelné a bezodkladné čistenie. Zhotoviteľ je povinný zabezpečiť i poistenie stavby na dobu realizácie stavebného Diela.

7.3.10. V plnom rozsahu zodpovedá za bezpečnosť a ochranu zdravia všetkých osôb v priestore staveniska a zároveň je povinný vykonať také bezpečnostné opatrenia, aby nedošlo k ohrozeniu osôb v priestore staveniska, v okolí staveniska a ochrannej zóne staveniska na verejnom priestranstve (oplotenie, dočasné zábradlia, prechody, bezpečnostné pásky a pod.). Zhotoviteľ je povinný počas realizácie stavby zabezpečiť čo najmenšie obmedzenie plynulosti cestnej premávky.

7.3.11. Je povinný zabezpečiť na vlastné náklady osobné ochranné pomôcky na ochranu zdravia pracovníkov zhotoviteľa, resp. jeho subdodávateľov. Odborné práce musia byť vykonané len pracovníkmi zhotoviteľa alebo jeho subdodávateľov, ktorí majú príslušnú kvalifikáciu na vykonanie týchto prác a sú odborne zaškolení na špecializované práce. Zhotoviteľ je povinný zabezpečiť, aby všetci pracovníci na stavbe boli riadne a preukázateľne zaškolení v oblasti bezpečnosti a ochrany zdravia pri práci podľa príslušných osobitných predpisov (ďalej len „BOZP“) a dodržiavali predpisy, pokyny, zásady a pracovné postupy na zaistenie BOZP počas výstavby.

7.3.12. Nesmie počas výstavby znížiť štandard, rozsah, kvalitu, životnosť a akosť dodávok stavebných materiálov, dodávok a postupov, či iných dodaných výrobkov, ktoré budú tvoriť súčasť stavby a ktoré boli definované projektom diela.

7.3.13. Je povinný počas realizácie plne rešpektovať všeobecné technické požiadavky a obchodné podmienky stavebných prác a zhotoviť stavbu i jednotlivé práce a postupy v súlade s nimi. Zhotoviteľ je povinný akceptovať záväznosť všetkých slovenských technických noriem, vyhlášok a predpisov, ktoré sa týkajú predmetného diela. Všetky použité materiály a výrobky pri realizácii prác musia mať certifikát preukázania zhody platný pre EÚ, ak sa zhotoviteľ nedohodne s objednávateľom inak.

7.3.14. Je povinný udržiavať všetky nástroje, zariadenia, stroje a ostatné veci potrebné na realizáciu diela v náležitom technickom stave, udržiavať poriadok na mieste realizácie diela a zabezpečiť koordináciu svojich prípadných subdodávateľov.

7.3.15. Prípadnú zmenu subdodávateľa musí vopred písomne odsúhlasiť objednávateľ, resp. osoba oprávnená podľa čl. I., bodu 1.1, písm. b) tejto zmluvy, inak to bude považované za podstatné porušenie zmluvy. Nový subdodávateľ musí spĺňať podmienky v zmysle ustanovenia § 32 ods. 1 písm. e) zákona č. 343/2015 Z. z. o verejnom obstarávaní v znení neskorších predpisov a musí byť zapísaný v registri partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov, ak mu takúto povinnosť zákon ukladá. Prípadné zmeny subdodávateľov budú riešené formou tabuľky xls. s požadovanými zmenami a podpismi zástupcov zmluvných strán, oprávnených konať vo veciach technických.

7.3.16. Je povinný pred začatím prác vytýčiť na stavenisku osi všetkých inžinierskych sietí a polohu jednotlivých stavebných objektov, je zodpovedný za ich správne vytýčenie a správne zameranie výškových kót. Zhotoviteľ nesie zodpovednosť za funkčnosť inžinierskych sietí počas doby výstavby. V prípade poškodenia inžinierskych sietí počas výstavby je zhotoviteľ povinný opraviť ich na vlastné náklady a zodpovednosť.

7.3.17. Je povinný realizovať dielo s odbornou starostlivosťou v zmysle projektovej dokumentácie, požiadaviek objednávateľa, správcov inžinierskych sietí a dotknutých štátnych orgánov.

7.3.18. Je povinný do 7 dní od účinnosti zmluvy vypracovať kontrolný a skúšobný plán (návrh) na dobu realizácie stavby, ktorý musí byť objednávateľom a projektantom schválený do 3 pracovných dní. Zhotoviteľ je povinný priebežne vypĺňať tento plán v priebehu výstavby. Nepredloženie plánu zo strany Zhotoviteľa sa považuje za podstatné porušenie zmluvy.

7.3.19. Umožní orgánom štátneho stavebného dohľadu, zamestnancom Okresného úradu v Trnave, Ministerstva dopravy a výstavby SR a prizvaným znalcom prístup na stavenisko a stavbu a vytvorí im podmienky pre výkon dohľadu.

7.3.20. Je povinný vypracovať návrh plánu užívania verejnej práce za účasti projektanta a objednávateľa, ktorých prizve k jeho prerokovaniu. Plán užívania verejnej práce bude súčasťou odovzdania a prevzatia diela.

7.3.21. V zmysle nariadenia vlády SR č. 396/2006 Z. z. o minimálnych bezpečnostných a zdravotných požiadavkách na stavenisko, zabezpečí koordinátora dokumentácie, koordinátora bezpečnosti práce a zároveň zaobstará vypracovanie plánu bezpečnosti a ochrany zdravia pri práci, ktorým sa ustanovia pravidlá na vykonávanie prác na stavenisku, pričom všetky náklady s tým spojené sú zahrnuté v cene diela.

7.3.22. Počas realizácie stavby zabezpečí také opatrenia, ktorými bude minimalizovaný negatívny vplyv stavby na okolie a životné prostredie a nedôjde k spôsobeniu škôd na cudzom majetku a aby neprišlo k ohrozeniu tretích osôb. Zhotoviteľ zabezpečí ochranu stromov, koreňových systémov v čase realizácie diela.

* práce vyznačujúce sa zvýšenou hlučnosťou možno vykonávať v pracovných dňoch v čase od 08.00 - 18.00 hod. a v dňoch pracovného voľna – sobôt od 08.00 do 15.00 hod.
* stavebné práce nehlučného charakteru možno vykonávať v čase od 7.00 - 19.00 hod. a v dňoch pracovného voľna – sobôt od 08.00 do 15.00 hod.

7.3.23. Je povinný do 7 dní od účinnosti zmluvy predložiť plán organizácie výstavby s podrobným riešením postupov výstavby, vrátane zariadenia staveniska na schválenie objednávateľovi, v opačnom prípade to bude objednávateľ pokladať za podstatné porušenie tejto zmluvy. Všetky náklady za realizáciu činností spadajúcich pod plán organizácie výstavby znáša zhotoviteľ.

7.3.24. Je povinný zúčastniť sa 1krát za 2 týždne kontrolného dňa stavby na základe pozvánky objednávateľa.

**Čl. VIII.**

**ODOVZDANIE A PREVZATIE DIELA**

8.1. Povinnosť zhotoviť dielo riadne a včas splní zhotoviteľ odovzdaním diela objednávateľovi na základe protokolu o odovzdaní a prevzatí diela. Ak všeobecne záväzné právne predpisy alebo technické normy určujú vykonanie skúšok osvedčujúcich dohodnuté vlastnosti diela, musí úspešné vykonanie takýchto skúšok predchádzať odovzdaniu a prevzatiu diela. Pripravenosť na odovzdanie je zhotoviteľ povinný oznámiť objednávateľovi písomne doporučeným listom najmenej 5 dní vopred.

8.2. K odovzdaniu a prevzatiu dokončeného diela pripraví zhotoviteľ doklady podľa odseku 3.3 zmluvy.

 **V opačnom prípade má dielo vady.**

8.3. Zhotoviteľ je povinný pri odovzdaní a prevzatí diela, dielo odovzdať vyčistené od zvyšných materiálov tak, aby bolo možné dielo riadne prevziať a užívať.

8.4. Ak pri preberaní diela objednávateľ zistí, že dielo má vady, dielo neprevezme a spíše so zhotoviteľom zápis o zistených vadách, spôsobe a termíne ich odstránenia. Zhotoviteľ má povinnosť odovzdať dielo po odstránení týchto vád.

8.5. Dokladom o splnení diela zhotoviteľom je protokol o odovzdaní a prevzatí diela, návrh ktorého pripraví zhotoviteľ.

**Čl. IX.**

**ZMENY ZMLUVY**

9.1. Zmluvu možno zmeniť počas jej trvania bez nového verejného obstarávania v zmysle ustanovení § 18 zákona č. 343/2015 Z. z. o verejnom obstarávaní v znení neskorších predpisov. Zmluvu je možné zmeniť formou písomného dodatku k tejto zmluve podpísaného oboma zmluvnými stranami.

9.2. Ak Objednávateľ požaduje zmenu zmluvy, zmluvné strany dohodli nasledovný postup:

9.2.1. Objednávateľ vystaví požiadavku na zmenu zmluvy a zhotoviteľovi ju predloží písomne prostredníctvom Zmenového listu.

9.2.2. Zhotoviteľ v lehote do 10 pracovných dní odo dňa doručenia požiadavky na zmenu zmluvy, respektíve v inej primeranej lehote dohodnutej zmluvnými stranami v závislosti od rozsahu požadovanej zmeny, vykoná ocenenie zmeny diela požadovanej objednávateľom. Pri ocenení zmeny diela postupuje Zhotoviteľ nasledovne:

a) pri položkách, ktoré sa vyskytovali v rozpočte, bude používať jednotkové ceny z rozpočtu, ktorý je súčasťou tejto zmluvy,

b) pri položkách, ktoré sa v rozpočte nevyskytovali, predloží Zhotoviteľ v prílohe kalkuláciu ceny,

c) v prípade, že kalkulácia ceny nebude predložená alebo nedôjde k dohode zmluvných strán, zmeny budú ocenené na základe smerných orientačných cien, vypočítaných prostredníctvom kalkulačného a rozpočtového programu CENKROS, na obdobie, v ktorom budú práve vykonávané, znížené o 20%,

d) nevykonané práce budú odpočítavané v cene podľa rozpočtu.

9.2.3. Objednávateľ v lehote do 5 dní odo dňa doručenia ocenenia zmeny diela, resp. v inej primeranej lehote dohodnutej zmluvnými stranami v závislosti od rozsahu požadovanej zmeny, rozhodne, či trvá na vykonaní zmeny, alebo zmenu zamietne.

9.2.4. V prípade, že objednávateľ súhlasí s ocenením zmeny diela, zmluvné strany uzavrú dodatok k zmluve v zmysle bodu 9.1. tohto článku.

* 1. . Zhotoviteľ je oprávnený vystaviť objednávateľovi faktúru týkajúcu sa zmeny zmluvy za podmienok uvedených v článku VI. tejto zmluvy a objednávateľ je povinný uhradiť samostatne vystavenú faktúru zhotoviteľovi v súlade s podmienkami dohodnutými v tejto zmluve.
	2. . V prípade, že zmenu zmluvy bude požadovať zhotoviteľ, zmluvné strany postupujú analogicky podľa bodu 9.2. a nasl. tohto článku zmluvy. Práce navyše, ktoré budú požadované zo strany zhotoviteľa, môžu byť realizované len na základe zmeny zmluvy formou dodatku ako je uvedené v bode 9.1 tohto článku.

**ČL.X.**

**SANKCIE**

10.1. Zhotoviteľ je povinný zaplatiť zmluvnú pokutu vo výške 0,5**%** z celkovej ceny diela bez DPH za každý deň omeškania s plnením svojej povinnosti dodať dielo riadne a včas.

10.2. V prípade omeškania objednávateľa s úhradou platby alebo vyúčtovania ceny za dielo, má zhotoviteľ nárok z omeškania vo výške 0,5**%** z dlžnej sumy za každý deň  omeškania.

**Čl. XI.**

**ZODPOVEDNOSŤ ZA VADY, ZÁRUKA ZA KVALITU**

11.1. Zhotoviteľ zodpovedá za to, že dielo bude vyhotovené v súlade s ustanovením čl. II. zmluvy a bude mať vlastnosti dohodnuté v zmluve.

11.2. Dielo má vady ak:

* 1. nie je dodané v požadovanej kvalite,
	2. vykazuje nedorobky, t. j. nie je vykonané v celom rozsahu podľa zadania,
	3. sú vady v dokladoch nutných na užívanie podľa odseku 8.2.
	4. má právne vady v zmysle § 559 zákona č. 513/1991 Zb. Obchodný zákonník alebo je dielo zaťažené inými právami tretích osôb

11.3. Zhotoviteľ nezodpovedá za vady, ktoré boli priamo spôsobené dodržiavaním nevhodných pokynov vydaných objednávateľom, resp. použitím nevhodných podkladov alebo vecí prevzatých od objednávateľa a zhotoviteľ ani pri vynaložení odbornej starostlivosti nemohol zistiť ich nevhodnosť, prípadne na ňu písomne upozornil objednávateľa, ale ten na ich použití písomne trval. V prípade odstránenia takýchto vád zhotoviteľom uhradí objednávateľ náklady vynaložené na ich odstránenie.

11.4. Za skryté vady, ktoré objednávateľ nemohol zistiť pri odovzdaní a prevzatí diela, zhotoviteľ zodpovedá počas piatich rokov od odovzdania diela objednávateľovi v zmysle § 562, ods. 2, písm. c) zákona č. 513/1991 Zb. Obchodný zákonník v znení neskorších predpisov.

11.5. Záručná lehota na dielo, ktoré je predmetom tejto zmluvy, je 60 mesiacov. Záručná lehota začína plynúť dňom protokolárneho odovzdania diela zhotoviteľom a prevzatia diela objednávateľom, pričom neplynie v čase, kedy objednávateľ nemohol dielo užívať pre vady, za ktoré zodpovedá zhotoviteľ. Záruka sa nevzťahuje na vady spôsobené neodborným zásahom zo strany Objednávateľa alebo tretej osoby.

11.6. Zárukou zhotoviteľ preberá záväzok, že dielo bude počas záručnej lehoty spôsobilé na použitie na dohodnutý účel a zachová si dohodnuté vlastnosti a kvalitu v čase svojej životnosti.

11.7. Objednávateľ sa zaväzuje uplatniť reklamáciu vady diela bezodkladne po jej zistení v písomnej forme. Za písomne uplatnenú reklamáciu sa považuje aj reklamácia podaná elektronickou poštou a zároveň listovou zásielkou prostredníctvom pošty.

11.8. Zhotoviteľ sa zaväzuje začať s odstraňovaním vád diela ihneď od prijatia písomnej reklamácie podľa bodu 11.7. tohto článku a odstrániť vady bez zbytočného odkladu. Ak zhotoviteľ nemôže odstrániť vady diela, objednávateľ môže požadovať zníženie ceny diela.

11.9. V prípade, že budú v priebehu realizácie diela zistené také vady diela, ktoré budú mať za následok zvýšenie jeho ceny alebo zníženie technických parametrov a kvality, považuje sa to za podstatné porušenie zmluvy a objednávateľ má nárok na zľavu z dohodnutej ceny diela vo výške 10%. Týmto ustanovením nie je dotknuté právo objednávateľa na náhradu škody alebo odstúpiť od zmluvy.

11.10. Ustanovenie podľa bodu 11.9. tohto článku sa netýka vád v zmysle bodu 11.3. tohto článku.

**Čl. XII.**

**ZODPOVEDNOSŤ ZA ŠKODU**

11.1. Zhotoviteľ zodpovedá za všetky škody, ktoré vzniknú objednávateľovi v dôsledku porušenia jeho povinností vyplývajúcich z tejto zmluvy.

11.2. V prípade vzniku škody porušením povinností vyplývajúcich z tejto zmluvy ktorejkoľvek zmluvnej strane, má druhá strana nárok na úhradu vzniknutej škody.

**Čl. XIII.**

**PRECHOD VLASTNÍCTVA A NEBEZPEĚNSTVO ŠKODY**

13.1. Vlastníkom diela počas jeho realizácie je Objednávateľ.

13.2. Stavebný materiál a zariadenia potrebné na zhotovenie diela zabezpečuje zhotoviteľ. Kúpna cena týchto vecí je súčasťou ceny diela podľa čl. IV., bodu 4.1. tejto zmluvy. Zhotoviteľ zostáva vlastníkom týchto vecí až do ich pevného zabudovania do diela, ktoré je predmetom zmluvy, s výnimkou zariadení, ktorých cenu uhradil objednávateľ pred ich zabudovaním do diela.

13.3. Nebezpečenstvo škody na diele, ako aj na veciach a materiáloch potrebných na zhotovenie diela znáša zhotoviteľ, a to až do času protokolárneho odovzdania diela zhotoviteľom a prevzatia diela objednávateľom.

**Čl. XIV.**

**ĎALŠIE ZMLUVNÉ DOJEDNANIA**

14.1. Zhotoviteľ sa zaväzuje pri plnení predmetu tejto zmluvy dodržiavať ustanovenia vyhlášky č. 147/2013 Z. z. Ministerstva práce, sociálnych vecí a rodiny SR, ktorou sa ustanovujú podrobnosti na zaistenie bezpečnosti a ochrany zdravia pri stavebných prácach a prácach s nimi súvisiacich a podrobnosti o odbornej spôsobilosti na výkon niektorých pracovných činností.

14.2. Zhotoviteľ je povinný koordinovať svoju činnosť na stavbe s činnosťou svojich prípadných subdodávateľov.

**Čl. XV.**

**ODSTÚPENIE OD ZMLUVY**

15.1. Ak sa porušenie zmluvnej povinnosti zmluvnou stranou považuje v zmysle tejto zmluvy v súlade s § 345 zákona č. 513/1991 Zb. Obchodný zákonník v znení neskorších predpisov za podstatné porušenie zmluvy, môže oprávnená strana od zmluvy odstúpiť, pokiaľ to oznámi druhej zmluvnej strane písomne doporučeným listom alebo elektronicky so zaručeným podpisom do elektronickej schránky druhej zmluvnej strany bez zbytočného odkladu, najneskôr však do 15 dní potom, ako sa o porušení dozvedela. Odstúpenie od zmluvy je účinné dňom doručenia oznámenia o odstúpení od zmluvy druhej zmluvnej strane.

15.2. Pre určenie začatia plynutia lehoty v prípade doručovania doporučenou zásielkou je rozhodujúci dátum poštovej pečiatky doručenia oznámenia.

15.3. V prípade, že ide o nepodstatné porušenie môže druhá zmluvná strana podľa § 346 zákona č. 513/1991 Zb. Obchodný zákonník v znení neskorších predpisov odstúpiť od zmluvy v prípade, že strana, ktorá je v omeškaní, nesplní svoju povinnosť ani v dodatočnej primeranej lehote, ktorá jej na to bola poskytnutá. Ak však strana, ktorá je v omeškaní, vyhlási, že svoj záväzok nesplní, môže druhá strana od zmluvy odstúpiť bez poskytnutia dodatočnej primeranej lehoty na plnenie alebo pred jej uplynutím.

15.4. Ak oprávnená strana v lehote na odstúpenie od zmluvy podľa bodu 15.1. tohto článku stanoví na dodatočné plnenie dodatočnú lehotu, vzniká jej právo odstúpiť od zmluvy po uplynutí dodatočnej lehoty rovnakým spôsobom ako v bode 15.1. tohto článku.15.5. objednávateľ môže odstúpiť od zmluvy uzavretej so zhotoviteľom, ktorý bol vymazaný z registra partnerov verejného sektora, ak mal zákonnú povinnosť byť zapísaný v tomto registri v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov.

15.5. Objednávateľ môže odstúpiť od zmluvy uzavretej so zhotoviteľom, ktorý bol vymazaný z registra partnerov verejného sektora, ak mal zákonnú povinnosť byť zapísaný v tomto registri v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov.

15.6. Odstúpením od zmluvy zanikajú všetky práva a povinnosti strán zo zmluvy, okrem nárokov na náhradu škody, nárokov na dovtedy uplatnené zmluvné, resp. zákonné sankcie a nárokov vyplývajúcich z ustanovení tejto zmluvy o poskytovaní záruky a zodpovednosti za vady za časť diela, ktorá bola zrealizovaná do času odstúpenia od zmluvy.

15.7. Pri vysporiadaní pohľadávok z titulu odstúpenia od zmluvy sa postupuje nasledovne:

a) časť diela zhotoveného do odstúpenia od zmluvy zostáva vlastníctvom objednávateľa,

b) finančné prostriedky, poskytnuté do odstúpenia od zmluvy, vysporiada zhotoviteľ konečnou faktúrou, ktorá bude mať náležitosti daňového dokladu, do 14 dní od odstúpenia od zmluvy, pričom pre fakturáciu platia ustanovenia čl. VI. tejto zmluvy,

c) zmluvné strany si vysporiadajú všetky záväzky v zmysle tejto zmluvy po ich vzájomnom odsúhlasení, a to najneskôr do 14 dní od doručenia konečnej faktúry objednávateľovi.

**Čl. XVI.**

**ZÁVEREČNÉ USTANOVENIA**

16.1. Na vzťahy medzi zmluvnými stranami, vyplývajúce z tejto zmluvy, ale ňou výslovne neupravené, sa vzťahujú príslušné ustanovenia zákona č. 513/1991 Zb. Obchodný zákonník v znení neskorších predpisov.

16.2. Zmeny diela, ktoré nemajú vplyv na predmet zmluvy, termín a cenu, môžu robiť zmluvné strany zápisom v stavebnom denníku.

16.3. Neoddeliteľnou súčasťou tejto zmluvy sú prílohy č.:

1. Ponukový rozpočet s výkazom výmer,
2. Harmonogram výstavby (vecný, časový a finančný),
3. Zoznam poddodávateľov s % vyjadrením poddodávok a ich špecifikáciou (v prípade ak sa nevyskytnú vyhlásenie, že zhotoviteľ zrealizuje všetky práce vlastnými kapacitami).

16.4. Zmluvné strany výslovne prehlasujú, že táto zmluva zodpovedá ich slobodnej vôli, uzavierajú ju dobrovoľne a na znak súhlasu s jej obsahom ju podpisujú.

16.5. Zmluva je vyhotovená v siedmich rovnopisoch, z toho päť dostane objednávateľ a dva zhotoviteľ.

16.6. Táto zmluva nadobúda platnosť dňom podpísania zmluvnými stranami. Táto zmluva nadobúda účinnosť dňom nasledujúcim po zverejnení na webovom sídle Mesta Trnava, ktorým je internetová stránka Mesta Trnava.

16.7. Zmluva bola zverejnená dňa .....................

V Trnave, dňa ........................ V ..................., dňa................

Za objednávateľa : Za zhotoviteľa :

 JUDr. Peter Bročka, LL.M.

 primátor mesta